ลูกค้าแห่เข้ารพ.เอกชนประกันเพิ่มลงทุน
ประกันภัยเตรียมลงทุนเพิ่มปี 2555 จับตลาดลูกค้าต้องการเข้ารับการรักษาโรงพยาบาลเอกชน
8 ธ.ค. 2554

ประกันภัยเตรียมลงทุนเพิ่มปี 2555 จับตลาดลูกค้าต้องการเข้ารับการรักษาโรงพยาบาลเอกชน 
นายแอนดริว วอง กรรมการผู้จัดการ บริษัท บูพาประกันสุขภาพ (ประเทศไทย) เปิดเผยว่า ปี 2555 บริษัทมีแผนจะลงทุนเพิ่ม 100 ล้านบาท เพื่อยกระดับระบบเทคโนโลยีสารสนเทศ (ไอที) เช่น ระบบการเก็บข้อมูลอิเล็กทรอนิกส์ เปิดสาขาเพิ่ม ปรับปรุงระบบโทรศัพท์ 
ทั้งนี้ เพื่อรองรับความต้องการประกันสุขภาพของลูกค้าที่มีแนวโน้มเพิ่มขึ้น หลังประสบปัญหาน้ำท่วมหนักและโรคใหม่ๆ ที่เกิดขึ้น กระตุ้นให้ประชาชนเห็นความสำคัญของการประกันสุขภาพ และต้องการเข้ารับการรักษาในโรงพยาบาลเอกชน มากกว่าการเข้ารับการรักษาในระบบประกันสังคม
“3 ปีข้างหน้าตั้งเป้าหมายเบี้ยรวมไว้ที่ 2,500 ล้านบาท ในปี 2557” นายวอง กล่าว
นายวอง กล่าวว่า ไม่เฉพาะประกันสุขภาพอย่างเดียว ประกันภัยอื่นๆ ก็จะได้รับความสนใจเพิ่มขึ้น ทั้งประกันภัยรถยนต์ ประกันบ้านที่อยู่อาศัย โดยลูกค้าเก่าก็จะซื้อประกันภัยอื่นๆ เพิ่มขึ้น และลูกค้าใหม่ที่ยังไม่มีประกันภัย ก็จะเข้ามาซื้อประกัน
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ กล่าวว่า ปี 2555 บริษัทมีแผนที่จะใช้เงินลงทุนในการทำตลาดประกันสุขภาพเพิ่มขึ้นประมาณ 25% จากปี 2554 โดยจะมีการออกกรมธรรม์ประกันสุขภาพแบบใหม่ออกมาอีก 2 แผน ให้ประชาชนที่ต้องการเข้ารับการรักษาพยาบาลในโรงพยาบาลเอกชน